杨基
赠吴居易别
黄梅雨晴桑重绿，南风楝花开蔌蔌。
故人谒我此山隈，带束乌犀帽轻縠。
入门相顾如梦寐，名姓虽忘面仍熟。
久之稍稍忆旧游，尚恐非真问童仆。
遂昌先生客满座，君时雄辩众宾服。
先生博学且敬君，况我才疏敢相逐。
苏台一别已十载，世事飘如电经目。
羡君游侠印屡悬，嗟我巢倾卵俱覆。
去年谪官向河洛，手脚酸皲双鬓秃。
归来亲友半死生，不意逢君此江曲。
摩挲老眼为君喜，更觉君颜美如玉。
龙江花落乳燕飞，芙蓉叶大笋过竹。
杀鸡沽酒招我饮，烂醉颓然坦其腹。
深情密意语未终，舟楫匆匆去何速。
临流索我题诗送，诗句难工羞再读。
庐山东来五老峰，大孤小孤青乱矗。
着我茅茨一二间，悠然醉把东篱菊。